Wie onthou nog die tyd in 2011 toe Nelus Niemandt verkies was as moderator van die NG kerk se algemene sinode? “Niemandt verkies tot moderator” – het die Beeld se opskrif dit uitbassuin. Sommige mense het nog gegiggel oor dié opskrif, en met reg. Die NG kerk, nes menigte instelling in ons samelewing, het ’n binnekring – jy is in of jy is uit. Nie enige persoon word verkies as moderator van hierdie eeue oue instelling nie. En Niemandt kom boonop uit ’n predikantfamilie, in die besonder wat sy skoonpa betref, wat in 1982 tot moderator verkies was. Vir menigte lidmaat en ander tipe NG geaffilieerdes soos ekself, was hy inderdaad maar net nog ’n “Niemand(t)”, net nog ’n standaard NG moderator.
Maar vier jaar later is Niemandt nou oornag skielik op mense se lippe, nadat hy gepleit het vir die volkome aanvaarding van homoseksuele mense binne die NG kerk. Hierdie ontwikkeling volg nie lank nadat dit aan die lig gekom het dat homoseksuele huwelike nou in al die state van die Verenigde State van Amerika (VSA) wettig verklaar is nie. Suid-Afrika is natuurlik histories en in wetlike terme ’n leier op die gebied van gayregte. Ons Grondwet beskerm die regte van mense se seksuele oriëntasie. Sedert Suid-Afrika se Grondwet in 1996 aanvaar was, het verskeie lande ook die wettiging van homoseksuele huwelike wettig verklaar. Onlangs het Mosambiek die straf van homoseksuele dade laat vaar. Maar met die VSA se wettiging van homoseksuele huwelike, is dit asof daar nou ’n reuse skuif plaasgevind het weens die VSA se globale posisie.
En wat is die verskoning wat hiervoor gebruik word? Die antieke sekswette soos opgeteken in die antieke boeke van die Joodse Talmud, in onse land bekend as die sogenaamde ‘Ou Testament’. Die storie van die Bybel in ons gemeenskappe is die storie van hoe mense ’n teks selektief lees, en slegs die dele wat by hulle spesifiek kultuur inval tot wet wil verklaar, en wil verklaar tot die wil van God vir die mensdom.
As ons kyk na die antieke sekswette, dan was dit byvoorbeeld geen fout om seks met jou slawe buite die eg te he nie. En as jou broer gesterf het, dan was jy verplig om met sy vrou te trou. En so is daar baie dingetjies wat in daardie antieke boeke staan wat moderne mense nie tot op die letter navolg nie, maar net dit wat hulle van hou, dit wat by hulle spesifieke kultuur inval, ja DIT word tot goddelike en heilige reg verklaar en verhef.
Dit gaan nie oor wat mense sê en of hul dink homoseksualiteit is reg nie, maar oor wat God sê in Sy Woord. Duidelik staan daar geskrywe in Sy Woord, die Bybel, dat homoseksualiteit onaanvaarbaar is. Punt.